شهیدءِ تپنگ ジ
آئی ءَ وتی درستاں چہ کستریں تپلیں چُک بّڑا اَت،دگہ دو سرءُ نیم سریں چُک آئیءِ پُشتہ گون ات انت،
 کہ امبرے چار سال ءُ پنچ سال بوت اَنت، ءُ یک مستروکیں بچکیں چُکے آئیءِ کش ماں کشءَ همراهـ اَت، کہ سیاهیں چادرے ءَ چیزے پتاتگ ات ءُ آئیءِ سرا اَت،همے چُکءَ کہ چادرا چیزے پتاتگ ءُ سرا اَت، گوں ماتءَ هبرا لگ اِت کہ زبانءَ چَچ اَت،
اماں اے تادرا تے مان توں گلان اِنت(اماں اے چادرا چی مان چون گران اِنت)
بلئے مات آئیءِ گپاں کمار کنگءَ نہ اَت ءُ دگہ گواتے ءِ تہا اَت،
مات گوں وتی چُکاں چِلا چِل اَت،
 گوریچءَ ماتءَ بگر داں چکانی دپ ءُ دیم تراکینتگ ات انت،
 ماتءِ پادانی پونز راڈ راڈ ات اَنت، ءُ دستانی لنکک سیاه سیاه پورا ستکگیں آهلانی توکءَ مینتگ ءُ درکتگ ات اَنت، ترون پہ ترون نانءِ پچگ زاناں وش اِنت، اشیءِ ناناں پچ پہ دنزے آرت ءُ شکرا، آئیءِ ناناں پچ ءُ چیلی ایں پچانی شود پہ پنجاه کلدارا ، تپلیں چُک وا لاپ لوٹاں آ کودک نزاناں کہ مات کجا چہ کاریت چون کاریت، داشتہی کنت، یا دگہ کارے ،
 مات اوں مجبور ءُ نا الاج اِنت داں چُک کسان اَنت،
اماں منی تل دلدا اِنت اے تک گلان اِنت، ( اماں منی سر دردا اِنت اے سک گران اِنت)
 مستروکیں بچکیں چُکءَ گوں ماتءَ گشت کہ سیاهیں چادرءِ تہا چیزے پیڑاتگ ءُ سرا اَت اِش،
مات ءَ گشت کمو اوپار کن نوں ماسٹرءِ لوک رستگ،
 ماسٹرءِ لوگ رَست، کُدرتءِ هُدا کہ مرچی نہ ماسٹرءِ مات همدا اَت نہ ماسٹرءِ جنین،
 ایوکءَ ماسٹرءِ جند اَت کہ کاپرءِ چیرا نشتگ اَت، مود کّشے گون اَت وتی پونزءِ موداں کشگءَ اَت،
 هانوک ءِ (هان بی بی) گندگءَ گوں وتی مود کشّے کیسگءَ کت ءُ آدینکے آ دیما ایر کُت ءُ گوں هانوکءَ گپءَ لگ اِت،
 هانوک تو مرچی مپتءَ اتکگءِ ادا مرچی زالبول ءُ جنین آدم کس نیست درست کیچءَ سورا شتگ اَنت کہ مئے سیادے ءِ سور اِنت،
هانوکءَ دراهینت گڈا ماسٹر من شریں وهدے ءَ اتکگ اَنت. منءَ گوں تو کارے اَست،
بگش باریں وتی کارا ــــــــــ ماسٹرا گُشت،
ماسٹر تو وا منی ءُ منی چکانی جاوراں سهیگ ات کہ ما چونیں زندے گوازینگائیں، هما اِنت کہ منی چکانی پت شهید بوتگ، مئے جاور چہ کسءَ چیر نہ اَنت، منی مستروکیں چک ایش اِنت کہ دنیگہ امبرے هشت سال بیت کار ءُ هزمتی نہ اِنت،
 ءُ دیمتری ماه ائید اِنت منی چکاں پُچ نیست، من چیزے پرتو بہاها آورتگ. داں من وتی چکانی ائیدءِ هاترا پچ زرت بکن آں،
 هانوک ءَ سیاهیں چادر زرت ماسٹرءِ دیمءَ ایر کُت، ماسٹرءَ چادر بوتک چاریت شهیدءِ کلم دپیں سی تیری اِنت،
گلام بلوچ”